DOI: 10.14457/tu.the.2018.1361
title: ความร่วมมือของหน่วยงานภาครัฐและเอกชน: กรณีศึกษา โครงการพัฒนาหลักสูตรภาษาอังกฤษเพื่อการเตรียมความพร้อมของนักเรียนระดับอาชีวศึกษา

description: การศึกษาครั้งนี้มีวัตถุประสงค์เพื่อศึกษาความร่วมมือของหน่วยงานภาครัฐและภาคเอกชน กระบวนการสร้างความร่วมมือ ปัจจัยที่มีส่งผลต่อความร่วมมือของหน่วยงานภาครัฐและเอกชน และแนวทางในการสร้างความร่วมมือของโครงการพัฒนาหลักสูตรภาษาอังกฤษของผู้เรียนระดับอาชีวศึกษาเพื่อการเตรียมความพร้อมสู่งานอาชีพในเขตพัฒนาพิเศษภาคตะวันออก (EEC) ซึ่งใช้วิธีการศึกษาในเชิงคุณภาพ (Qualitative Research) ประกอบด้วย การศึกษาเชิงพรรณนา (Descriptive) และใช้เครื่องมือในการศึกษาเพื่อรวบรวมข้อมูลด้วยการใช้แบบสัมภาษณ์เชิงลึก (In-depth Interview) จากผู้ให้ข้อมูลสำคัญ (key informants) ที่มีความเกี่ยวข้องกับงานวิจัยนี้โดยตรง รวมถึงบุคคลที่เกี่ยวข้อง เนื่องจากเป็นกลุ่มบุคลากรที่ดำเนินโครงการและมีส่วนร่วมต่อกระบวนการสร้างความร่วมมือระหว่างหน่วยงานภาครัฐและภาคเอกชน และมีส่วนเกี่ยวข้องกับกลไกการบริหารจัดการความร่วมมือระหว่างภาครัฐและภาคเอกชนของโครงการพัฒนาหลักสูตรภาษาอังกฤษของผู้เรียนระดับอาชีวศึกษาเพื่อการเตรียมความพร้อมสู่งานอาชีพในเขตพัฒนาพิเศษภาคตะวันออก (EEC) โดยผู้ศึกษาได้เลือกกลุ่มประชากรที่ทำการศึกษาในครั้งนี้ ได้แก่ ครู บุคลากรของสถานศึกษาในระดับอาชีวศึกษา จำนวน 1 แห่ง (วิทยาลัยอาชีวศึกษาฉะเชิงเทรา) รวมทั้งผู้บริหารของสถานประกอบการจำนวน 3 แห่ง ในเขตพัฒนาพิเศษภาคตะวันออก (EEC) เพื่อให้ได้ข้อมูลเกี่ยวกับผลของความร่วมมือของหน่วยงานภาครัฐและเอกชนสำหรับโครงการพัฒนาหลักสูตรภาษาอังกฤษของผู้เรียนระดับอาชีวศึกษาเพื่อการเตรียมความพร้อมสู่งานอาชีพในเขตพัฒนาพิเศษภาคตะวันออก (EEC)ในการศึกษาความร่วมมือระหว่างภาครัฐภาคเอกชนต่อโครงการฯ พบว่า ตัวแสดงจากภาครัฐและภาคเอกชนเข้ามามีบทบาทในการแสดงร่วมกันบนฐานความสัมพันธ์แบบมีการสั่งการจากภาครัฐให้ภาคเอกชนดำเนินการ ภาคเอกชนร่วมสนับสนุน ส่งเสริมข้อมูลต่าง ๆ เท่านั้น ภาครัฐมีบทบาทสำคัญในการควบคุมตัวแสดงอื่น ๆ ภายใต้การดำเนินโครงการฯ และถึงแม้จะมีการปฏิสัมพันธ์ในการทำงานร่วมกันระหว่างทั้งภาครัฐและเอกชน แต่ความสัมพันธ์ของการเข้ามาร่วมระหว่างภาครัฐและภาคเอกชนแสดงให้เห็นถึงการร่วมกันเพื่อให้บรรลุตามเป้าหมายสูงสุดที่ตั้งไว้ของโครงการฯ ซึ่งเป้าหมายในการทำงานร่วมกันภาครัฐได้กำหนดมาตั้งแต่เริ่มแรกการเข้ามาร่วมของภาคเอกชนจึงยังไม่ปรากฏให้เห็นในเรื่องของการตั้งเป้าหมายร่วมกัน ภาครัฐเป็นผู้ชี้นำตั้งแต่เริ่มขั้นตอนของการจัดทำและเขียนโครงการไปจนสิ้นสุดการจบโครงการจนกระทั่งได้มาซึ่งหลักสูตรภาษาอังกฤษ ภาคเอกชนและภาครัฐยังมีความแตกต่างในการดำเนินการ เช่น ภาคเอกชนเห็นความสำคัญในเรื่องของการพัฒนาหลักสูตรที่ต้องมีความเฉพาะเจาะจงกับผู้เรียน คือ หลักสูตรด้านช่างเพื่อ EEC แต่ภาครัฐเน้นในสาขาที่กว้างและเห็นว่าเป็นพื้นฐานในการใช้งาน คือ หลักสูตรภาษาอังกฤษขั้นพื้นฐาน นอกจากนั้น ตัวแทนของผู้ที่เข้าร่วมยังมีไม่ครบถ้วน เพราะมีการคัดเลือกตัวแทนบางสาขาเข้ามาร่วม ซึ่งอาจจะทำให้ไม่ครบถ้วนตามเป้าหมายพัฒนาของพื้นที่ EEC ข้อเสนอแนะในการศึกษาครั้งนี้ การบริหารกิจการบ้านเมืองแบบร่วมมือกัน เป็นลักษณะของการบริหารจัดการความร่วมมือในลักษณะที่ให้องค์กร หน่วยงานภาครัฐ หน่วยงานภาคเอกชนและหน่วยงานอื่น ๆ เข้ามาร่วมในการเป็นภาคีในการทำงานตั้งแต่กระบวนการในการตัดสินใจ วางเป้าหมายร่วมกัน การดำเนินการของโครงการฯ ควรมีการตั้งเป้าหมายซึ่งเป็นที่ยอมรับของทุกฝ่ายที่เกี่ยวข้อง เป้าหมายต้องมีความชัดเจน และมีการประเมินความคืบหน้าของการดำเนินงานเทียบกับเป้าหมายเพื่อลดช่องว่างและตรวจสอบว่ามีจุดใดที่ต้องดำเนินการแก้ไขต่อไป ควรเปิดโอกาสให้ภาคเอกชนเข้ามาจัดการการศึกษา ลดขั้นตอนการดำเนินการของภาครัฐ นอกจากนั้น ภาครัฐควรพัฒนาผู้เรียนทุกระดับการศึกษาให้มีคุณสมบัติและความพร้อมของผู้เรียนให้สอดคล้องตามความต้องการของสถานประกอบการ ควรส่งเสริมการฝึกหัด อบรม การเข้าฟังสัมมนาจากผู้มีประสบการณ์จริง เรียนรู้และการทดลองผิดถูกเพื่อแก้ไขสถานการณ์เฉพาะหน้าเน้นการเรียนรู้จากพนักงานหรือเจ้าหน้าที่เพื่อให้ผู้เรียนมีความคุ้นชินเมื่อต้องเข้าสู่สถานประกอบการในพื้นที่